Michael Aastrup Jensen (V), 2008-04-22:
På baggrund af begge ministres tale vil jeg indledningsvis starte med at udtrykke min glæde over, at udredningen i arbejdsgruppen skrider planmæssigt frem, så vi hurtigst muligt kan få en afklaring af, hvilken konsekvens Lavaldommen har for det danske arbejdsmarked, herunder for konfliktretten.
I Danmark har vi jo en lang og stolt tradition for et arbejdsmarked, der selv klarer uoverensstemmelser, og som selv løser problemerne uden statslig indblanding.
Det øger fleksibiliteten på arbejdsmarkedet, samtidig med at parterne i højere grad accepterer aftaler, de selv har været med til at indgå.
Denne arbejdsmarkedsmodel er helt exceptionel og højt skattet af både lønmodtagere, arbejdsgivere og - ikke mindst - os her på Christiansborg.
Både jeg og Venstre sætter stor pris på modellen, da vi mener, at det kun er gavnligt for det danske arbejdsmarked, at der er så stor en selvbestemmelse som mulig.
Derfor mener vi også, at det er vigtigt at værne om den danske arbejdsmarkedsmodel og beskytte den, så den også i fremtiden kan fungere optimalt til glæde for både arbejdsmarkedets parter og for den danske konkurrenceevne på de internationale markeder.
Ligesom dem, der har rejst forespørgslen, mener jeg også, at det er særdeles vigtigt, at vi herhjemme er opmærksomme på Lavaldommen og dens mulige konsekvenser for den frie forhandlings- og konfliktret i Danmark.
Derimod mener jeg, at tidspunktet for en forespørgsel synes lidt besynderligt, da det jo ikke kan være gået Enhedslistens næse forbi, at der i øjeblikket er nedsat en arbejdsgruppe med det formål hurtigst muligt at komme med en udredning af Lavaldommen med henblik på en vurdering af dens mulige konsekvenser for retsstillingen i Danmark og anbefalinger i forhold til de mulige problematikker.
Det er vigtigt at slå fast, at Lavaldommen ikke afskaffer konfliktretten.
Men konfliktretten skal bruges på en måde, som står i rimeligt forhold til de interesser, fagbevægelsen forsøger at beskytte.
Konfliktretten må således ikke bruges vilkårligt til at begrænse udenlandske virksomheders adgang til at levere varer og tjenester på det nationale marked.
I den konkrete sag var det ifølge EU-Domstolen ikke særlig klart, hvad den lettiske virksomhed var forpligtet til, hvortil kommer at svensk praksis gør forskel på, om en virksomhed har en indenlandsk eller en udenlandsk overenskomst - i modsætning til hvad der er tilfældet i Danmark.
De to domme, der er afsagt af EF-Domstolen, har tilknytning til henholdsvis Sverige og Tyskland.
Disse to lande har ikke dansk lovgivning, og det er derfor umiddelbart umuligt direkte at sammenligne dem med Danmark og danske forhold.
Vi må derfor væbne os med tålmodighed, indtil arbejdsgruppen har gjort sit arbejde.
Først derefter vil det på et konkret niveau være muligt at begynde at diskutere eventuelle danske konsekvenser og potentielle løsninger af dem.
Jeg har fuldt ud tillid til, at den arbejdsgruppe, der er nedsat, og som består af embedsmænd fra flere ministerier, EU-eksperter, arbejdsgiverorganisationer og fagbevægelsen, har kompetence til at varetage denne store og vigtige opgave.
Alle spekulationer, der måtte opstå, indtil arbejdsgruppens resultat ligger klar, kan kun være spekulationer og gætterier.
Jeg vil afslutningsvis på vegne af Venstre, Socialdemokratiet, SF, Konservative, Det Radikale Venstre og Ny Alliance fremsætte følgende:
Forslag til vedtagelse »Folketinget understreger behovet for at fastholde retten til at foretage kollektive kampskridt, der er en vigtig del af den danske arbejdsmarkedsmodel, og opfordrer regeringen til at vende sig mod EU-tiltag, der er i modstrid med konfliktretten.
Folketinget noterer, at beskæftigelsesministeren har iværksat et udredningsarbejde med deltagelse af arbejdsmarkedets parter med henblik på at analysere EF-Domstolens seneste afgørelser i sager med mulig betydning for den danske arbejdsmarkedsmodel.
Folketinget opfordrer beskæftigelsesministeren til at færdiggøre udredningsarbejdet hurtigst muligt inden udgangen af juni 2008, samt efterfølgende at orientere Folketingets partier herom med henblik på en drøftelse af behovet for eventuelle justeringer af dansk lovgivning samt behovet for eventuelle initiativer over for EU.«